དྲང་མོར་བཤད་ན་སྐབས་དེ་དུས་ཟི་ལིང་ལྟ་བུའི་གྲོང་ཁྱེར་ཆེན་པོ་ན་ཟླ་བ་ལྟ་བུའི་བོད་རིགས་ན་གཞོན་མི་རྐྱང་མང་པོ་ཞིག་ཡོད་པ་དང་དེ་དག་ཕལ་ཆེ་བའང་ཁོ་དང་འདྲ་བར་གྲོང་ཁྱེར་གྱི་བས་མཐའ་ནས་སྤུས་ཀ་ཞན་པའི་གླ་ཁང་གླས་ཏེ་བསྡད་ཡོད་པ་རེད།ཡང་གཅིག་བཤད་ན་ཟླ་བ་ལྟ་བུའི་ཞིང་གྲོང་ནས་ཐོན་པའི་བོད་ཀྱི་སློབ་ཆེན་སློབ་མ་རྣམས་མཐར་ཕྱིན་མ་ཐག་གྲོང་ཁྱེར་གྱི་བས་མཐའ་ནས་མི་འདུག་ཐབས་མེད་རེད།ལས་ཁུངས་སུ་ཟླ་བའི་ལས་ཀ་ནི་གསར་འགྱུར་རྫུན་མ་བྲི་རྒྱུ་དང་གསར་འགྱུར་རྫུན་མ་བསྒྱུར་རྒྱུའི་བསྐྱར་ཟློས་ཀྱི་ལས་དེ་ཡིན་པ་དང་རྒྱུན་དུ་ལས་ཀ་ཅུང་ཡང་བས་ལས་གྲོགས་ཚོ་ཆང་འཐུང་རྒྱན་འཇོག་ཏུ་བུད་འགྲོ་ལ།དཔེ་ཆར་ལྟ་རྒྱུ་དགའ་བ་དང་སྙན་ངག་བྲི་རྒྱུར་དུང་བའི་ཁོ་མ་སོང་ཚེ་ལས་གྲོགས་ཚོས་ཀྱང་སྐད་ཆ་འདྲ་མིན་སྣ་ཚོགས་བཤད་ངེས།འདི་ལས་ཤེས་སླ་བ་ཞིག་ནི་སྐབས་དེའི་བོད་རིགས་ལས་བྱེད་པ་ཁ་ཤས་ཀྱི་ལག་ཏུ་གཞུང་གི་བྱ་བ་ངོ་མ་ཡིན་མིན་ཅི་རིགས་ཤིག་རེག་ཚེ་དེ་ལ་ཡིད་ཚིམ་ཚིམ་དང་སེམས་སྤྲོ་སྤྲོ་བྱས་ཏེ་སྤྱི་ཚོགས་ཀྱི་ཟང་ཟིང་གི་ཀློང་ན་ད་དུང་སད་མེད་པ་དང་སྒྱིད་ལུག་དང་ལེ་ལོ།བག་འཁུམ།གཡོ་སྒྱུ།མིག་རྒྱང་ཐུང་བ་དང་ཕུགས་བསམ་མེད་པ།ཕྲག་དོགས་ཆེ་བའི་སྤྱོད་ངན་དག་རེད།ཟླ་བའི་རང་ཚུགས་བརྟན་པོ་དང་གཞན་ལ་མགོ་སྒུར་སྒུར་དང་གཉའ་ཞུམ་ཞུམ་མི་བྱེད་པའི་གཤིས་ཀ་དང་ཀྲུའུ་རེན་གཅོད་པའི་དཔོན་ཉམས་རྫིག་པོ་གཉིས་ཀྱི་འགལ་བ་རྣོ་ངར་ཅན་དུ་གྱུར་པས་ཁོ་དང་མཉམ་དུ་ལས་རྐང་ལ་ཞུགས་པ་དང་ཁོ་ལས་ཆུ་ཚད་དམན་པའི་ལས་གྲོགས་ཚོར་རྒྱལ་ཁབ་ཀྱི་བྱ་བ་ངོ་མ་བྱིན་ནའང་ཁོར་མ་བྱིན་པས།སྐབས་དེའི་སྤྱི་ཚོགས་ནི་ཕྱི་ནས་བལྟས་ན་མཛེས་པར་སྣང་ཡང་དོན་གྱིས་དེ་འདྲ་ཞིག་མིན་པ་ཤེས་ཐུབ་པར་མ་ཟད་འདྲ་མཉམ་དང་ཡོན་ཏན་ཅན་ལ་བརྩི་མཐོང་།རྒྱུ་འབྲས་སོགས་ནི་ཡེ་ནས་མེད་པ་འདྲ།སྒོས་སུ་མགོ་བ་ཚོས་རང་གི་ཁེ་ཕན་དང་ཁེ་སྤོགས་ཙམ་མ་གཏོགས་འདང་མི་རྒྱག་པར་ཤེས་རིག་དང་འཇོན་ཐང་མི་སྣའི་ལྟ་བ་ཡང་དག་དང་སེམས་པ་བཟང་པོར་ཐེར་འདོན་དང་དགག་རྒྱགསུན་འབྱིན་བཅས་བྱེད་པ་རེད།